เจอทุจริต 115 ราย มท.1 ยืนยัน ขรก.ซี10 ร่วมด้วย
ต้องขอใช้ม.44 เฉดหัว มอบ วิษณุ ตรวจสอบ ก่อนประกาศทางการ,รมว.มหาดไทย เผยได้รับรายชื่อข้าราชการทุจริตอื้อซ่าถึง 118 ราย เป็นข้าราชการในสังกัดกระทรวงถึง 115 ราย อีก 3 เป็นของกรุงเทพมหานคร จ่อฟันไม่เลี้ยงตามนโยบายนายกฯ วิษณุ ตรวจสอบครั้งสุดท้ายว่าใครจะโดนมาตรา 44 ป.ป.ช.ไฟเขียวให้ ธาริต ขยายเวลาชี้แจงที่มาทรัพย์สิน ส่วนกระทรวงศึกษาธิการพบการจ้างออกแบบอาคารของสำนักงาน สกสค. วงเงิน 360 ล้านบาท ผิดชัดเจน นายกรัฐมนตรีเตรียมฟันบรรดาข้าราชการที่ทุจริตและชอบรับอามิสสินจ้าง หลังให้ศูนย์อำนวยการต่อต้านการทุจริตแห่งชาติ หรือ ศอตช. รวบรวมรายชื่อข้าราชการที่มีส่วนเกี่ยวข้องกับการทุจริต พบว่ามี 198 ราย นั้น,ทั้งนี้ ที่กระทรวงมหาดไทย เมื่อบ่ายวันที่ 22 เม.ย. พล.อ.อนุพงษ์ เผ่าจินดา รมว.มหาดไทย กล่าวถึงการดำเนินการกับข้าราชการที่มีส่วนเกี่ยวข้องกับการทุจริตว่า หลังจากได้รับรายชื่อจำนวน 118 ราย จากนายกรัฐมนตรีเพื่อให้เร่งรัดดำเนินการ โดยในจำนวนนี้เป็นข้าราชการกระทรวงมหาดไทย 115 ราย กรุงเทพมหานคร 3 ราย ทั้งหมดเป็นข้าราชการประจำและข้าราชการท้องถิ่น มี 3-4 รายที่เป็นผู้บริหารระดับ 10 ขึ้นไป ขอให้สังคมสบายใจ เพราะ มีความตั้งใจต้องการเร่งรัดการดำเนินการ หากผล การตรวจสอบเป็นที่สุด จะดำเนินการเอาผิดทางวินัยด้วยโทษสูงสุด แต่หากกระบวนการตรวจสอบยังไม่สิ้นสุด จะเสนอนายกรัฐมนตรีพิจารณาใช้ อำนาจตามมาตรา 44 ของรัฐธรรมนูญชั่วคราว จัดการกับคนเหล่านี้ ยอมรับว่าเคยทำเรื่องไปยังคณะกรรมการข้าราชการพลเรือน (ก.พ.) เพื่อขอตำแหน่งพิเศษให้กลุ่มคนดังกล่าวไปประจำ แต่ ก.พ.ไม่อนุมัติ จึงต้องใช้อำนาจของนายกรัฐมนตรีจัดการกับคนเหล่านี้,พล.อ.ไพบูลย์ คุ้มฉายา รมว.ยุติธรรมกล่าวว่า ในส่วนของกระทรวงยุติธรรมมีข้าราชการที่มีชื่ออยู่ 5 ราย สังกัดกรมราชทัณฑ์และดีเอสไอ ในจำนวนนี้มีรายชื่อที่ถูกชี้มูลแล้ว 2-3 ราย สั่งการให้ถอดจากตำแหน่งหน้าที่แล้ว ทั้งนี้ รายชื่อที่มีอยู่ทั้งหมด 198 รายชื่อนั้น มีทั้งที่ชี้มูลและยังไม่ได้ ชี้มูลความผิด ส่วนกลุ่มที่ต้องใช้กฎหมาย ม.44 ดำเนินการ นายวิษณุ เครืองาม รองนายกรัฐมนตรี จะเป็นผู้ตรวจสอบรายชื่อเป็นครั้งสุดท้าย เพื่อเอารายชื่อแนบท้ายก่อนประกาศใช้ ม. 44 ส่วนอีกกลุ่มก็จะให้รัฐมนตรีของแต่ละกระทรวงดำเนินการตามกฎระเบียบ, ,ในส่วนที่นายธาริต เพ็งดิษฐ์ อดีตอธิบดีกรมสอบสวนคดีพิเศษหรือดีเอสไอ ที่ถูกกล่าวหาว่าร่ำรวยผิดปกติและสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) เรียกให้ชี้แจงที่มาของทรัพย์สินนั้น วันเดียวกัน นายปรีชา เลิศกมลมาศ กรรมการ ป.ป.ช. ในฐานะประธานคณะ อนุกรรมการไต่สวนเรื่องนี้ เป็นประธานประชุมคณะอนุกรรมการไต่สวน พิจารณาคำร้องของนาย ธาริต ที่ยื่นขอขยายเวลาการชี้แจงบัญชีทรัพย์สินที่ถูก ป.ป.ช.อายัดทรัพย์สินจำนวน 40.9 ล้านบาท หลังประชุมนายปรีชากล่าวว่า คณะอนุกรรมการฯ มีมติให้ขยายเวลาการเข้าชี้แจงของนายธาริตออกไปอีก 30 วัน โดยจะครบกำหนดในวันที่ 19 พ.ค. 58 เบื้องต้นนายธาริตชี้แจงเป็นลายลักษณ์อักษรมาที่คณะอนุกรรมการฯก่อน แล้วมาให้ถ้อยคำด้วยตัวเองกับ ป.ป.ช.ในภายหลังได้ แต่ถ้านายธาริตมาชี้แจงทั้งหมดด้วยตัวเอง จะเป็นผลดีมากกว่า ประเด็นที่คณะอนุกรรมการต้องการให้นายธาริตชี้แจงอย่างละเอียดคือ กรณีที่ ป.ป.ช.ได้อายัดทรัพย์สินของนายธาริตไว้ชั่วคราว ตามที่ ป.ป.ช.ส่งหนังสือแจ้งให้นายธาริตทราบแล้ว,นอกจากนี้ นายวัชระ เพชรทอง อดีต ส.ส.บัญชีรายชื่อ พรรคประชาธิปัตย์ ยื่นหนังสือถึงนายปานเทพ กล้าณรงค์ราญ ประธาน ป.ป.ช. ขอให้ตั้งคณะอนุกรรมการไต่สวนการปฏิบัติหน้าที่โดยมิชอบของนายธาริต เพ็งดิษฐ์ อดีตอธิบดีดีเอสไอ เนื่องจากไม่สั่งฟ้อง พ.ต.ท.ศุภชัย ผุยแก้วคำ อดีตรอง ผกก.สภ.เมืองพัทยา ผู้จ้างวานมือปืนยิงวัดพระศรีรัตนศาสดาราม (วัดพระแก้ว) ในสมัยดำรงตำแหน่งอธิบดีดีเอสไอ ทั้งที่ก่อนหน้านั้นนายธาริต ในฐานะเลขานุการศูนย์อำนวยการแก้ไขสถานการณ์ฉุกเฉิน (ศอฉ.) แถลงอย่างชัดเจนผ่านโทรทัศน์รวมการเฉพาะกิจแห่งประเทศไทยว่า พ.ต.ท.ศุภชัยเป็นผู้จ้างวานมือปืนยิงวัดพระแก้ว เป็นเงิน 5 แสนบาท ดังนั้นพฤติกรรมของนายธาริตทำในสิ่งที่สวนทางกับคำพูดของตัวเองขณะเป็นเลขานุการ ศอฉ. จึงน่าสงสัยว่า เป็นการปฏิบัติหน้าที่โดยมิชอบด้วยกฎหมายตามประมวลกฎหมายอาญามาตรา 157 ขณะนี้ทราบว่า พ.ต.ท.ศุภชัยกำลังขออนุญาต คสช.ออกนอกประเทศ จึงขอให้ คสช.พิจารณาให้รอบคอบว่า ถ้าอนุญาตให้ออกนอกประเทศแล้ว พ.ต.ท.ศุภชัยจะเดินทางกลับมาหรือไม่,อีกด้านที่กระทรวงศึกษาธิการ พล.ร.อ.ณรงค์ พิพัฒนาศัย รมว.ศึกษาธิการ เปิดเผยหลังการประชุมผู้บริหารองค์กรหลักของกระทรวงว่า ได้ชี้แจงถึงคำสั่งของหัวหน้าคณะรักษาความสงบแห่งชาติ (คสช.) ที่มีการโยกย้ายผู้บริหารระดับสูงของกระทรวงฯ โดยขอให้ผู้ที่รับหน้าที่ใหม่ไปศึกษางาน เพื่อให้การดำเนินงานต่างๆ เกิดความต่อเนื่อง ไม่สะดุดโดยล่าสุดได้แต่งตั้งให้นายกมล ศิริบรรณ รองปลัดกระทรวงฯ ปฏิบัติหน้าที่ตำแหน่งเลขาธิการคุรุสภา นายพินิจศักดิ์ สุวรรณรังค์ ผู้ตรวจราชการกระทรวง ปฏิบัติหน้าที่เลขาธิการคณะกรรมการส่งเสริมสวัสดิการและสวัสดิภาพครูและบุคลากรทางการศึกษา (สกสค.) นายสุเทพ ชิตยวงษ์ ผู้ตรวจราชการกระทรวง ปฏิบัติหน้าที่ตำแหน่งผู้อำนวยการองค์การค้าฯ และเชิญทั้ง 3 คนมาพูดคุยทำความเข้าใจ ในงานที่ได้รับมอบหมาย อาจเป็นงานที่ทำให้เกิดความลำบากใจ และมีการต่อต้านจากบุคลากรในหน่วยงานอยู่บ้าง แต่ก็เชื่อว่าทั้ง 3 คนเข้าไปบริหารงานได้ หากมีอุปสรรคอะไรให้มาปรึกษาหารือ ยินดีให้ความช่วยเหลือเต็มที่,พล.ร.อ.ณรงค์กล่าวด้วยว่า ในส่วนของ สกสค. ให้ไปดูเรื่องการดูแลสวัสดิการและสวัสดิภาพครูและบุคลากรทางการศึกษา รวมถึงการใช้งบประมาณให้เกิดประโยชน์ต่อสวัสดิการครูให้มากที่สุด ขณะองค์การค้าฯ ได้กำชับให้ดูแลการจัดพิมพ์ตำราเรียนให้ทันเปิดเรียน อย่าให้คำสั่งโยกย้ายครั้งนี้เป็นข้ออ้างทำให้การจัดพิมพ์ตำราเรียนเกิดความล่าช้า ส่วนการตรวจสอบความถูกต้องและโปร่งใสในการใช้จ่ายงบประมาณ การบริหารการเงิน ทรัพย์สิน และผลประโยชน์อื่นใดของทั้ง 3 หน่วยงาน คณะกรรมการติดตามและตรวจสอบการใช้จ่ายงบประมาณภาครัฐ (คตร.) จะเข้ามาช่วยดูแล หากมีข้อมูลใดที่เกี่ยวข้อง ขอให้ผู้ปฏิบัติหน้าที่ฯ ทั้ง 3 หน่วยงาน ดูแลให้ข้อมูลกับ คตร.เพื่อให้การตรวจสอบมีความรอบด้านมากขึ้น,นายกำจร ตติยกวี ปลัดกระทรวงศึกษาธิการ กล่าวว่า ในวันที่ 24 เม.ย. พล.ร.อ.ณรงค์ได้เชิญคณะกรรมการ สกสค.คณะกรรมการคุรุสภา และคณะกรรมการบริหารองค์การค้าฯ รวม 3 หน่วยงานประชุมกัน เพื่อหารือแนวทางแก้ปัญหาต่างๆ และตั้งแต่ที่มีคำสั่งโยกย้ายผู้บริหารกระทรวงฯ ก็ยังไม่มีการพูดคุยกับนายสมศักดิ์ ตาไชย และนายสมมาตร มีศิลป์ สำหรับนายสมศักดิ์ นายสมมาตร ขณะนี้ยังถือว่าเป็นผู้ถูกกล่าวหา ยังไม่ถือว่ามีความผิด คงต้องให้โอกาสชี้แจง ในส่วนของ สกสค. และองค์การค้าฯ จะมีปัญหาในลักษณะที่คล้ายกัน คือปัญหาการจัดซื้อจัดจ้าง ทั้งกรณีทุจริตการก่อสร้างอาคารพัฒนาครูและบุคลากรทางการศึกษาภาคเหนือ จ.เชียงใหม่ จำนวน 360 ล้านบาท ซึ่งตนเป็นประธานสืบสวนข้อเท็จจริง ผลออกมาแล้วว่ามีมูลที่ส่อไปในทางทุจริต มีการขยายเวลาการก่อสร้าง แก้ไขแบบ ทำให้ผิดสัญญา ไม่ปฏิบัติตามระเบียบสำนักนายกรัฐมนตรี ว่าด้วยการพัสดุ พ.ศ.2535 ก่อให้เกิดความเสียหายกับทางราชการ ขณะที่องค์การค้าฯ จะมีข้อร้องเรียน ที่เคยได้รับการตรวจสอบไปแล้ว อาทิ การเช่าแท่นพิมพ์ พิมพ์แบบเรียนในราคาที่สูงเกินจริง เป็นต้น ส่วนคุรุสภา มีปัญหาเรื่องร้องเรียน การเรียกรับเงินในการสรรหาบุคคลเพื่อแต่งตั้งให้ดำรงตำแหน่งผู้อำนวยการคุรุสภาจังหวัด แต่ยังไม่มีผู้เสียหายมาร้องเรียนโดยตรง จากนี้หากมีผู้มาร้องเรียนก็จะมีการตรวจสอบต่อไป,ขณะที่นายพินิจศักดิ์กล่าวว่า หลังจากมีคำสั่งให้มาปฏิบัติหน้าที่เลขาธิการ สกสค.และมอบนโยบายให้เข้าไปดูแลโครงการต่างๆของสำนักงาน ให้เป็นไปด้วยความโปร่งใส ได้เชิญรองเลขาธิการ สกสค.ทั้ง 4 คนมาพูดคุยเรื่องการทำงาน พร้อมทั้งได้ขอเอกสารการดำเนินโครงการที่เกิดปัญหา มาศึกษาในรายละเอียด ต้องใช้เวลาในการตรวจสอบและทำความเข้าใจพอสมควร ในการประชุมบอร์ด สกสค. วันที่ 24 เม.ย. อาจจะยังไม่มีการนำผลสอบสวนข้อเท็จจริง เกี่ยวกับโครงการก่อสร้าง อาคารพัฒนาครูและบุคลากรทางการศึกษาจังหวัดเชียงใหม่ วงเงิน 360 ล้านบาทของสำนักงาน สกสค. ที่พบว่าส่อมีการทุจริตมาพิจารณา แต่จะพิจารณาเรื่องเร่งด่วนที่ตกค้าง ส่วนประเด็นข้อร้องเรียนการทุจริตต่างๆนั้น ขอเวลาในการศึกษาและตรวจสอบรายละเอียดก่อน สำหรับตนพร้อมทำหน้าที่นี้อย่างเต็มที่ และอยู่บนพื้นฐานของความเป็นธรรมกับทุกฝ่าย เมื่อรัฐบาลและ คสช.มีความชัดเจนว่าต้องการทำให้กระทรวงใสสะอาด ก็ไม่กลัวว่าจะมีใครเข้ามาล้วงลูก หรือเกิดรายการคุณขอมา การตรวจสอบครั้งนี้ ตนทำหน้าที่ตรงไปตรงมาอยู่แล้ว ไม่มีมวยล้มต้มคนดูแน่ หากมีการทุจริตเกิดขึ้นจริง,ผู้สื่อข่าวรายงานด้วยว่า การสืบสวนข้อเท็จจริง การดำเนินโครงการก่อสร้างอาคารพัฒนาครูและบุคลากรทางการศึกษาจังหวัดเชียงใหม่ วงเงิน 360 ล้านบาทของสำนักงาน สกสค.นั้น คณะกรรมการสืบสวนข้อเท็จจริงฯ พบหลักฐานที่ชัดเจนว่า กรณีการจ้าง หจก.เอี่ยมเกศกิจออกแบบก่อสร้างอาคาร อาจดำเนินการมิชอบด้วยกฎหมาย โดย หจก.แห่งนี้ มีคุณสมบัติไม่ตรงตามประกาศเชิญชวนเข้าเสนอราคาของ สกสค. โดยเฉพาะอย่างยิ่งไม่มีผลงานประกอบการพิจารณาตั้งแต่ต้น จากการไปตรวจสอบสถานที่ตั้ง หจก.เอี่ยมเกศกิจ ของเจ้าหน้าที่สำนักงานผู้ตรวจการแผ่นดิน พบว่า ปัจจุบันศาลล้มละลายกลาง มีคำสั่งพิทักษ์ทรัพย์ของ หจก.แห่งนี้ไว้เด็ดขาด เมื่อวันที่ 27 พ.ย.2555 ต่อมาได้มีคำพิพากษาให้ล้มละลาย เมื่อวันที่ 16 ธ.ค.2556 อีกทั้งยังพบว่างานออกแบบของ หจก.เอี่ยมเกศกิจที่ชนะการออกแบบ ไม่สมบูรณ์ ไม่ตรงตาม TOR ที่กำหนดไว้ ที่สำคัญคือผู้บริหาร สกสค.มีเจตนาในการเปลี่ยนแบบแปลนการก่อสร้างจาก 7 ชั้น เป็น 9 ชั้น โดยที่ไม่ได้มีการเสนอขออนุมัติจากบอร์ด สกสค.ก่อน แต่พอมีเรื่องร้องเรียนเกิดขึ้นจึงมีการนำเสนอให้บอร์ดพิจารณาในภายหลัง ซึ่งบอร์ด สกสค.ให้ก่อสร้างตามแบบแปลนเดิม
รมว.มหาดไทย เผยได้รับรายชื่อข้าราชการทุจริตอื้อซ่าถึง 118 ราย เป็นข้าราชการในสังกัดกระทรวงถึง 115 ราย อีก 3 เป็นของกรุงเทพมหานคร จ่อฟันไม่เลี้ยงตามนโยบายนายกฯ วิษณุ ตรวจสอบครั้งสุดท้ายว่าใครจะโดนมาตรา 44
ข่าวหน้า1,มาตรา44,ม.44,รธน.ชั่วคราว,ข้าราชการทุจริต,ข้าราชการ,กระทรวงมหาดไทย,อนุพงษ์ เผ่าจินดา,ไพบูลย์ คุ้มฉายา,ธาริต เพ็งดิษฐ์,ป.ป.ช.,วัชระ เพชรทอง,ณรงค์ พิพัฒนาศัย,กำจร ตติยกวี,กระทรวงศึกษาธิการ,ข่าว,ไทยรัฐออนไลน์,ข่าวการเมือง